पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। वर्ल्ड क्लास सिटी बनने जा रहे जयपुर में सरकार हाइराइज बिल्डिंगें तो चाहती है, लेकिन पूर्ण विकसित इलाकों में उनकी अधिक ऊंचाई पर भी रोक लगाने की तैयारी कर रही है।इसकी वजह यह है कि नगर निगम और सरकार के पास संकटकालीन परिस्थितियों में बचाव के पर्याप्त संसाधन नहीं है। आग लगने की स्थिति में अभी नगर निगम के पास अधिकतम 45 मीटर की ऊंचाई तक ही बचाव कार्य करने के संसाधन हैं। अब 60 मीटर ऊंचाई तक की मशीन मंगवाई जा रही है।जबकि शहर में 75 मीटर तक की ऊंचाई वाली बिल्डिंगें बन रही हैं। हालांकि 200 फुट या इससे ज्यादा चौड़ी सड़क पर बिल्डरों को अनलिमिटेड ऊंचाई (अधिकतम 105 मीटर ) तक जाने की अनुमति है, हालांकि सैटबेक और पार्किंग प्रावधान के चलते शहर में 75 मीटर ऊंची इमारतें बन रही हैं।
नगरीय विकास मंत्री शांति धारीवाल की अध्यक्षता में बुधवार को हुई एम्पावर्ड कमेटी की बैठक में 200 फुट या इससे ज्यादा चौड़ी सड़कों पर बिल्डिंग की ऊंचाई को लेकर कैपिंग करने पर विचार किया गया। हालांकि इस बारे में अभी अंतिम फैसला नहीं किया गया है।परंतु नगरीय विकास विभाग को निर्देश दिए गए हैं कि वह एक कमेटी बनाकर रिपोर्ट तैयार कराए। इसमें यह स्पष्ट होना चाहिए कि शहर के किस क्षेत्र में कहां तक कितनी अधिकतम ऊंचाईदी जा सकती है।
अभी ये हैं अधिकतम ऊंचाई के प्रावधान:
12 मीटर तक चौड़ी सड़क पर अधिकतम ऊंचाई 12 मीटर तक देय है। अगर स्टिल्ट पार्किंग का प्रावधान किया जाता है तो यह ऊंचाई 15 मीटर तक हो सकती है।
13 से 18 मीटर तक चौड़ी सड़क पर बिल्डिंग की ऊंचाई सड़क की चौड़ाई के बराबर ली जा सकती है।
19 से 30 मीटर तक चौड़ी सड़क पर बिल्डिंग की अधिकतम ऊंचाई डेढ़़ गुनी यानी 45 मीटर तक हो सकती है।
30 मीटर से ज्यादा चौड़ी सड़क पर डेढ़ गुनी यानी 45 मीटर और उसमें सैट बैक का एरिया जोड़ते हुए अधिकतम ऊंचाई ली जा सकती है। इस तरह अगर 1500 वर्गमीटर का भूखंड है तो अधिकतम ऊंचाई 57 मीटर मिल सकती है।
60 मीटर यानी 200 फुट चौड़ी सड़क पर बाहरी इलाकों और मेट्रो समेत कुछ चुनिंदा रोड पर अनलिमिटेड ऊंचाई देय है।इसमें 60 मीटर से 105 मीटर तक की ऊंचाई वाली बिल्डिंगें बन सकती हैं।
बिल्डर्स ही ज्यादा ऊंचाई नहीं ले रहे हैं:
नगरीय विकास विभाग के अतिरिक्त मुख्य सचिव जी. एस. संधू ने बताया कि पार्किंग प्रावधानों के कारण बिल्डर्स भी ज्यादा ऊंचाई वाली बिल्डिंगें नहीं ला रहे हैं। अभी तक जो नक्शे पास करवाने के लिए आ रहे हैं, उनमें अधिकतम ऊंचाई 75 मीटर तक ही आ रही है। जगतपुरा, टोंक रोड, मानसरोवर में वीटी रोड पर 70 से 75 मीटर तक की ऊंचाई वाली बिल्डिंगों के नक्शे पास हो चुके हैं।
इन क्षेत्रों में हो सकती है कैपिंग:
अजमेर रोड, टोंक रोड, मानसरोवर, वीटी रोड, सीकर रोड, न्यू सांगानेर रोड, गोपालपुरा बाईपास, जगतपुरा आदि क्षेत्रों में 200 फुट से बड़ी सड़कों और इनके दायरे में आने वाली कॉलोनियों में 30, 45 और 60 मीटर तक की ऊंचाई की कैपिंग की जा सकती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn